**E L Ő T E R J E S Z T É S**

**Szombathely Megyei Jogú Város Közgyűlésének**

 **2024. december 19-i ülésére**

**Javaslat Szombathely Megyei Jogú Város „VIVA Savaria! – Élj egészségesen, élj tovább!”**

**Egészségfejlesztési Stratégiája elfogadására**

Szombathely Megyei Jogú Város Közgyűlése 227/2017.(IX.14.) Kgy. sz. határozatával elfogadta a város Egészségfejlesztési Tervét. Ez alapján a Szombathelyi Egészségügyi és Kulturális Intézmények Gazdasági Ellátó Szervezete sikerrel pályázott a Széchenyi 2020 Terv keretében meghirdetett EFOP-1.8.19-17 kódszámú „Az alapellátás és népegészségügy rendszerének átfogó fejlesztése-népegészségügy helyi kapacitás fejlesztése” című projektre „Egészségfejlesztési Iroda kialakítása a szombathelyi járásban” címmel.

A pályázati támogatásnak köszönhetően a Szombathelyi Egészségügyi és Kulturális GESZ Szombathely, Nádasdy Ferenc utca 4. alatt kialakította az irodát, és 2018. május 9-én a hivatalos megnyitót követően megkezdte aktív működését az Egészségfejlesztési Iroda Szombathely és Járása területén.

Az iroda a közgyűlés által elfogadott, Szombathely Város Egészségfejlesztési Terve alapján, valamint a Belügyminisztérium által kiadott „Az egészségfejlesztési irodák adott évben megvalósítandó feladatai” című útmutató alapján végzi tevékenységét. Az Egészségfejlesztési Iroda az elmúlt években kiváló munkát végzett és rendkívüli népszerűségnek örvend, ugyanakkor azt is látni kell, hogy csupán az iroda, jelenlegi formájában nem tudja megvalósítani a Szombathely Megyei Jogú Város Közgyűlése 227/2017.(IX.14.) Kgy. sz. határozatával elfogadott Egészségfejlesztési Tervben szereplő célkitűzéseket. Az elmúlt 6 év tapasztalata azt mutatja, csak úgy valósítható meg egy hatékony egészségfejlesztési terv, ha Szombathely lakóinak többségét sikerül megszólítani, ha a város lakói magukénak érzik a programot és aktív részt vállalnak a megvalósításában.

 A széleskörű városi összefogás mellett szükség van az Egészségfejlesztési Iroda tevékenységének bővítésére, további elemek beépítésére a programba, valamint új célok kitűzésére. Az egészségfejlesztési program segíthet az egészségesebb életmód kialakításában, a szűrővizsgálatok népszerűsítésében, a helyi közösségek bevonásában és a város élhetőbbé tételében.

Egy átfogó egészségfejlesztési stratégia alapján - a szombathelyiekkel történt konzultációt követően - kialakítandó cselekvési terv hozzájárulhat ahhoz, hogy a szombathelyiek hosszabban, egészségesebben, boldogabban éljenek. A települések fejlődése szorosan összefügg lakói jólétével és egészségi állapotával. Az egészséges és erős lakosság nemcsak kevesebb terhet jelent az egészségügyi rendszer számára, hanem hozzájárul a helyi gazdaság fejlődéséhez, a közösségi élet gazdagodásához és a város általános vonzerejének növeléséhez. Szombathely Megyei Jogú Város egészségfejlesztési stratégiája - VIVA Savaria! Egészségfejlesztési Stratégia elnevezéssel - az előterjesztés mellékletét képezi.

 Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**HATÁROZATI JAVASLAT**

**…./2024. (XII.19.) Kgy. számú határozat**

1. Szombathely Megyei Jogú Város Közgyűlése Szombathely Megyei Jogú Város „VIVA Savaria! – Élj egészségesen, élj tovább!” Egészségfejlesztési Stratégiájáról szóló javaslatot megtárgyalta, és azt az előterjesztés melléklete szerinti tartalommal elfogadja.

2. A Közgyűlés a „VIVA Savaria! – Élj egészségesen, élj tovább!” Egészségfejlesztési Stratégia alapján társadalmi vitát kezdeményez 2024. december 20. és 2025. február 15. között azzal, hogy az online és személyes konzultációk nyomán a lakossági és civil szervezetek által felvetett ötletek, javaslatok, felajánlások kerüljenek az Egészségfejlesztési Stratégia megvalósítását részletező cselekvési tervbe.

3. A Közgyűlés felkéri a polgármestert, hogy „VIVA Savaria! – Élj egészségesen, élj tovább!” Egészségfejlesztési Stratégiához kapcsolódó cselekvési tervet terjessze a Közgyűlés februári ülése elé.

**Felelős:** Dr. Nemény András polgármester

 Dr. László Győző alpolgármester

 (a végrehajtás előkészítéséért:

 Dr. Füzi Judit a Polgármesteri Kabinet osztályvezetője)

**Határidő:** azonnal (1. pont vonatkozásában)

 2025. február 15. (2.pont vonatkozásában)

 2025 februári közgyűlés (3. pont vonatkozásában)

**Szombathely, 2024. december „ ”**

 /: **Dr. Nemény András** :/